„Нежни смо,али снажни“

**Подршка добробити деце из улоге медицинске сестре на превентивној здравственој заштити кроз пројекат „ Нежни смо, али снажни“**

**Аутори : Живослава Живановић,сарадник на пословима неге и превентивне здравствене заштите, Наташа Мачинковић, педијатријска сестра - васпитач и Катарина Ђурић,психолог**

Савез удружења медицинских сестара предшколских установа Србије организовао је Дечији ликовни конкурс у склопу здравствених трибина у којима учествују и деца и одрасли (родитељи, васпитачи и стручни предавачи). Ове године тема је НЕЖНИ СМО, АЛИ СНАЖНИ.

У нашем вртићу “Горица” ( ПУ Чукарица, Београд) укључили смо се у ове активности и препознали их као повод за покретање иницијативе која је прерасла у заједнички пројекат у коме су учествовале јаслене и предшколске групе, заједно са сестром на превентивној здравственој заштити,а уз подршку психолога наше установе.

У овом раду нагласак је на улози сестре на превентивној здравственој заштити као важне карике која повезује породицу и вртић кроз свакодневну комуникацију и подршку коју им пружа, од уписа преко прилагођавања и усаглашавања рутина, а затим наставља да развија и гради односе који се темеље на поверењу, уважавању и емпатији , а исто тако доприноси и унутрашњој кохезији у вртићу и грађењу културе вртића, кроз учешће у заједничким активностима и кроз покретање иницијатива.

Рутине које настојимо да успоставимо од самог почетка у сарадњи са породицом пружају деци доживљај сигурности, доприносе континуитету и узајамном уважавању и лакшем прилагођавању. Кроз игре и активности смо повезали децу из јасала и предшколце и настојали да препознамо и истакнемо рутине и животно практичне ситуације као прилике за подстицање и развијање доживљаја сигурности и узајамног прихватања и са тим уско повезане емпатије као јако значајне за грађење односа.

У презентацији наводимо неке од наших начина успостављања рутина и улогу медицинске сестре на превентивној здрваственој заштити која је свакодневно у комуникацији и са родитељима и са својим колегиницама (сестрама и васпитачима) и лице које деца препознају. Управо то лице које деца и родитељи познају и позитивно искуство које су већ стекли у различитим активностима је посебно значајно када се десе неке кризне ситуације ( ургентна стања) јер доприности ефикаснијем реаговању и смањује стрес.

Ово је такође и веома важан ослонац за превенирање и превазилажење других изазовних (потенцијално конфликтних) ситуација које се могу јавити на релацији вртић-породица.

У раду ће бити приказано како је медицинска сестра на превентивној здравственој заштити користила прилике да са децом разговара о ситуацијама у којима су деца показала /доживела нежност (бригу, емпатију, осетљивост), а истовремено и снагу (сналажљивост, отпорност, домишљатост).

Нарочито је било важно да деца активно учествују и разумеју сврху и смисао ове активности, да у тој ситуацији имају прилику да уче кроз властито делање и размену са другима, да могу стваралачки да прераде своје искуство и креативно да га представе. Забележили смо исказе, цртеже, фотографије које приказују аутентична искуства, идеје и мишљења деце ( то је припремљено као прилог уз презентацију у видео формату) .

Понудили смо различите материјале и подстакли децу да свој доживљај, идеју, осећања изразе и представе на симболички начин (исказ, цртеж, покрет, игра...). Поставили смо изложбу дечјих радова, а затим заједнички бирали цртеже које ћемо послати на ликовни конкурс Удружења.

Родитељи су учествовали од почетка, кроз заједничко ангажовање на усаглашавању породичних и вртићких рутина, преко учешћа у разговорима и консултацијама, до учешћа у трибини за родитеље коју је Удружење организовало у нашем вртићу у марту 2023., под називом „Нежни смо, али снажни-здравље као добробит“.

Током осмишљавања ових активности васпитачи и медицинска сестра на превентивној здравственој заштити руководили су се принципима који проистичу из концепције програма „Године узлета“, а то су принцип усмерености на односе, животност, аутентичност, интегрисаност,ангажованост и партнерство.

Сматрамо да смо успели да постигнемо да деца препознају вредности сарадње, узајамне подршке и емпатије и да смо тиме подржали добробити деце, јер дете тиме стиче слику о себи као компетентној особи која се добро осећа, уме, хоће, може да дела и гради односе у свом окружењу са другом децом и одраслима.



